Cristiano Ronaldo

**Cristiano Ronaldo dos Santos Aveiro** (sündinud 5. veebruaril 1985 Funchalis Madeiral) on portugali jalgpallur.

Aastal 2003–2009 mängis ta Inglismaa Premier League'i klubis Manchester United, 2009–2018 Hispaania kõrgliigaklubis Madridi Real, 2018–2021 Itaalia kõrgliigaklubis Torino Juventus ning seejärel poolteist aastat taas Manchester Unitedis. 2022. aasta lõpus jõuti kokkuleppele tema üleminekus Saudi Araabia kõrgliigaklubisse Al Nassr.

Alates 2003. aastast on Ronaldo mänginud Portugali jalgpallikoondises. Teda peetakse üheks maailma parimaks jalgpalluriks.

Ta on peamiselt vasak ääreründaja, kuid on mänginud ka teistel ründavatel positsioonidel. 5. juuli 2024 seisuga oli Ronaldo mänginud 1267 ametlikus mängus ja löönud 913 väravat. Vastava statistika kohaselt on ta märkimisväärsete elukutseliste mängijate hulgas suurima peetud mängude arvuga väljakumängija, teda edestavad selle näitajaga vaid kolm väravavahti.

2016. aastal anti tema nimi Madeira rahvusvahelisele lennujaamale.

## Klubid
Manchester United ostis Ronaldo 2003. aastal Lissaboni Sportingult 12,24 miljoni Suurbritannia naela eest. Ronaldost sai klubi esimene portugali mängija. 26. juunil 2009 teatas Madridi Real, et Ronaldo liitub klubiga 1. juulil ning ületuleku maksumus oli 80 miljonit naela (94 miljonit eurot). Ronaldo sõlmis Madridi Realiga kuueaastase lepingu.

Ronaldo lõi oma esimese liigavärava Realis oma debüüdil 29. augustil 2009 3:2 võidumängus Deportivo la Coruna vastu.

Ronaldo liitus Juventusega 2018. aastal 100 miljoni euro eest, mis on Itaalia klubide läbi aegade kõrgeim ülemineku summa.

Ronaldo naasis Manchester Unitedisse 2021. aastal, kuid lõpetas lepingu 22. novembril 2022. 30. detsembril 2022 jõudis ta Saudi Araabia klubi Al Nassriga kokkuleppele, et liitub klubiga, sõlmides lepingu aastani 2025. Lepingu järgi saab Ronaldo kõigi aegade kõrgeimat jalgpalluri palka, 200 miljonit eurot aastas.

Ta läbi aegade esimene mängija, kes on võitnud nii Premier League'i, La Liga kui ka Serie A.

27. mail 2024 lõi Ronaldo Saudi Araabia profiliigas oma 35. värava, millega püstitas selles liigas löödud väravate rekordi. Tema on esimene jalgpallur, kes lõpetanud hooaja neljas erinevas liigas resultatiivseima väravakütina.

## Koondisekarjäär

Ronaldo debüteeris koondises 20. augustil 2003 kohtumises Kasahstaniga, mille Portugal võitis 1:0. Ta arvati 2004. aasta Euroopa meistrivõistluste koondisse hoolimata sellest, et ta polnud veel ühtki väravat koondise kasuks löönud, ja see õigustas end. Ta lõi EM-il kaks väravat: alagrupimängus 12. juunil kolmanda värava Kreeka vastu (ehkki Portugal kaotas mängu 1:2) ning veerandfinaalis 30. juunil keskmise, Portugali teise värava Hollandi vastu (Portugal võitis 2:1). Ronaldo valiti EM-i sümboolsesse koondisse.

Pärast Euroopa meistrivõistlusi algas 2006. aasta maailmameistrivõistluste valikturniir. Oma kolmanda värava lõi Ronaldo 4. septembril 2004 Läti vastu, lüües võõrsil 2:0 võidetud mängus avavärava. Neljanda värava lõi ta 8. septembril Eesti vastu, lüües kodus 4:0 võidumängus avavärava. Oma viienda ja kuuenda värava lõi ta 13. oktoobril, kui ta lõi esimest korda Portugali heaks mängus kaks väravat. See juhtus kodumängus Venemaa vastu, kus ta 7:1 võidumängus lõi 2. ja 4. värava. 8. juunil 2005 skooris ta Eesti vastu ka kordusmängus Tallinnas, lüües mängu ainsa värava. Kokku oli Ronaldo 7 väravaga valikturniiri Euroopa alagruppide resultatiivsuselt teine mängija.

Portugal pääses finaalturniirile, kus Ronaldo lõi ühe värava: Iraani vastu penaltist. Portugal jõudis poolfinaali. Ronaldot ei valitud MM-i parimaks nooreks mängijaks, selleks sai Lukas Podolski Saksamaalt.

Üks päev pärast oma 22. sünnipäeva, 6. veebruaril 2007, oli Ronaldo sõprusmängus Brasiilia vastu Portugali koondise kapten. Koondise peatreener Luiz Felipe Scolari teatas, et Ronaldo on liiga noor selleks, et kapten olla, kuid Portugali jalgpalliföderatsiooni president Carlos Silva, kes oli kaks päeva varem surnud, oli seda palunud, ja austusest tema vastu laskis Scolari Ronaldol kapten olla.

Euroopa 2008. aasta meistrivõistluste valikturniiril lõi Ronaldo 8 väravat, millega oli Euzebiusz Smolareki järel resultatiivsuselt teine mängija. Finaalturniiril lõi Ronaldo 1 värava. Portugal kaotas veerandfinaalis Saksamaale.

Kui 11. juulil 2008 sai Portugali peatreeneriks Carlos Queiroz, määras ta Ronaldo meeskonna uueks kapteniks.

2016. aastal tuli ta Portugali koondisega Euroopa meistriks. Ronaldo on esimene mängija, kes on viiel EM-il värava löönud (2004–2020). Löödud väravate arvult on ta Euroopa meistrivõistluste läbi aegade resultatiivseim mängija, saades finaalturniiridel kirja 14 väravat ja lisaks kvalifikatsioonimängudel 41 väravat (2004–2024).

Kui ta 2022. aasta jalgpalli maailmameistrivõistlustel 24. novembril realiseeris Ghana vastu penalti, sai Ronaldost esimene mängija, kes löönud viitel maailmameistrivõistlustel värava.

Ta on 6. juuli 2024. aasta seisuga löönud Portugali kasuks 212 mängus 130 väravat, olles selles arvestuses kõigi riikide koondiste edukaim. Muuhulgas on ta löönud ka Eesti vastu neli väravat.

Mängides 2024. aasta Euroopa meistrivõistlustel jalgpallis, sai Ronaldost esimene mängija, kes on osalenud kuutel Euroopa meistrivõistlustel, olles enne seda olnud esimene mängija, kes osalenud viitel Euroopa meistrivõistlustel.

## Saavutused
### Klubid
Manchester United
* Premier League: 2006–07, 2007–08, 2008–09
* FA Cup: 2003–04
* League Cup: 2005–06, 2008–09
* FA Community Shield: 2007
* UEFA Meistrite Liiga: 2007–08
* Jalgpalliklubide maailmameistrivõistlused: 2008

Madridi Real
* La Liga: 2011–12, 2016–17
* Copa del Rey: 2010–2011, 2013–14
* Hispaania superkarikas: 2012
* UEFA Meistrite Liiga: 2013–14, 2015–16, 2016–17, 2017–18
* Euroopa superkarikas: 2014, 2016, 2017
* Jalgpalliklubide maailmameistrivõistlused: 2014, 2016

Juventus
* Serie A: 2018–19
* Supercoppa Italiana: 2018

Al Nassr
* Arab Club Champions Cup: 2023

### Rahvuskoondis
Portugal
* Euroopa meistrivõistlused: Euroopa meister 2016

### Individuaalsed
* Ballon d'Or: 2008, 2013, 2014, 2016, 2017
* FIFA aasta jalgpallur: 2008
* FIFA Ballon d'Or: 2013, 2014
* UEFA parim jalgpallur Euroopas: 2008, 2014, 2016
* Euroopa kuldsaabas: 2007–08, 2010–11, 2013–14, 2014–15
* PFA Young Player of the Year: 2006–07
* PFA Fans' Player of the Year: 2006–07, 2007–08
* PFA Players' Player of the Year: 2006–07, 2007–08
* La Liga hooaja parim mängija: 2013–14
* Meistrite Liiga parim väravakütt hooajal: 2007–08, 2012–13, 2013–14, 2014–15, 2015–16, 2016–17, 2017–18
* Premier League'i kuldne saabas: 2007–08
* La Liga parim väravakütt hooajal: 2010–11, 2013–14, 2014–15
* Serie A hooaja väärtuslikum mängija: 2018–19

## Isiklikku
Tema teine eesnimi Ronaldo, mis on tema mängijanimi, on tulnud Ronald Reagani järgi, kes oli tema isa lemmiknäitleja. Tal on vanem vend Hugo ning kaks vanemat õde Elma ja Liliana Cátia. Ronaldol on viis last: Cristiano Ronaldo Junior, kaksikud Eva Maria ja Mateo ning tütred Alana Martina ja Bella Esmeralda.

Ronaldo avas 2006. aastal Madeira saarel moebutiigi CR7 (tema initsiaalid ja särgi number) ning avas teise 2008. aastal Lissabonis. Ta laiendas oma CR7 moebrändi, avades 2014. aasta juulis esmaklassiliste särkide ja kingade sarja.

2010. aasta juunis, MM-iks valmistumise ajal, sai Ronaldost neljas jalgpallur (Steven Gerrardi, Pelé ja David Beckhami järel), kelle vahakuju on Londoni Madame Tussaud' muuseumis. Teist tema vahakuju esitleti 2013. aasta detsembris Madridi vahakujude muuseumis. 2015. aasta juunis avastasid Lissaboni astronoomid galaktika, millele panid Ronaldole austusavalduseks nimeks Cosmos Redshift 7 (CR7).

Ronaldost sai 2015. aastal maailmas kõige suurema heategevusliku annetuse teinud sportlane pärast seda, kui ta oli annetanud 5 miljoni naelsterlingit Nepali maavärina, milles hukkus üle 8000 inimese, ohvritele.

2017. aasta juulis esitati Ronaldole süüdistus peaaegu 15 miljoni euro suuruses summas maksudest kõrvalehoidumises aastatel 2011–2014, mida ta toona eitas. 2018. aasta juunis määrati Ronaldole kaheaastane tingimisi vanglakaristus ja 18,8 miljoni euro suurune trahv. Tingimisi karistust võib kanda väljaspool vanglat, kui ta ei riku seadust uuesti.

Ta on kõige populaarsem sportlane sotsiaalmeedias. 2021. aasta veebruaris oli Facebookis, Twitteris ja Instagramis üle 500 miljoni jälgija, mis tegi temast esimese inimese, kelle jälgijate arv ületas poole miljardi piiri.

## Viited

## Välislingid

* Cristiano Ronaldo koduleht
* Topforward profile